Gholf: Bezuidenhout gly, Higgo bars deurChristiaan Bezuidenhout tydens die Sanderson Farms-gholfkampioenskap wat in Mississippi gespeel word. (Foto: Raj Mehta / Getty Images via AFP) Suid-Afrika se Christiaan Bezuidenhout het effens laat glip in die tweede ronde van die Sanderson Farms-gholfkampioenskap wat in Mississippi gespeel word, maar Garrick Higgo en Dean Burmester het hulle kans aangegryp. Bezuidenhout, wat verlede week snoep deur Trevor Immelman in die Presidentebeker-reeks tussen die Wêreldspan en Amerika op Quail Hollow ingespan is, maar onoorwonne in twee wedstryde was, was Vrydag tussen die voorlopers ná die eerste ronde van die Sanderson Farms-toernooi in die Amerikaanse PGA-reeks. Maar hy het 72 houe in die tweede ronde aangeteken ná sy 67 in die eerste ronde. Hy is op 139 houe (-5) saam met 12 ander spelers in die 18de posisie. Mackenzie Hughes van Kanada en die Belg Thomas Pieters is saam voor op 134 (-10), gevolg deur Sepp Straka van Oostenryk op 135 (-9). Higgo, wat 66 houe in die tweede ronde aangeteken het, is op 136 (-8) saam vierde met Burmester op 138 (-6). Dylan Frittelli en MJ Daffue (albei 140) is ook in die wedloop. Daffue het in Donderdag se eerste ronde ŉ kolhou op die vierde putjie (syfer 3) aangeteken. Sy bal het op die setperk geland en vir sowat 15 meter blikkie toe gerol. Daffue het eers sy bal op die setperk gesoek en toe sy geluk besef. * Op St. Andrews in Skotland loop die Engelsman Richard Mansell voor in die Alfred Dunhill Links-kampioenskap nadat hy op Kingsbarns (daar word op drie bane gespeel) 66 houe in die tweede ronde aangeteken het en op 134 houe (-10) geëindig het. Die Fransman Romain Langasque, wat die baanrekord van 61 in Vrydag se eerste ronde op die ou baan by St. Andrews geëwenaar het, het in die koue en reën in die tweede ronde gesukkel en 80 houe op sy telkaart ingevul. Hy het op agt putjies houe aan baansyfer afgestaan en is op 141 houe. Swede se Alexander Noren (136) is tweede ná Mansell, gevolg deur Antoine Rozner van Frankryk en Niklas Norgaard Moeller van Denemarke op 137. Suid-Afrika se Oliver Bekker is stewig geplaas op 140, met Richard Sterne op 141, Branden Grace en George Coetzee (albei 142), Casey Jarvis, Christiaan Burke, Louis de Jager en Daniel van Tonder (almal 143), Louis Oosthuizen en Darren Fichardt (albei 145), Hennie du Plessis (146), Shaun Norris, Thriston Lawrence en Wilco Nienaber (almal 147), Justin Walters (148), Tristen Strydom (149) en Zander Lombard en Brandon Stone (albei 150). * In die Ascendant-toernooi, wat deel is van die Amerikaanse LPGA-reeks vir vroue, loop Charley Hull van Engeland op 131 houe (-11) met twee houe voor ná die twee ronde van die toernooi wat op die Old American-baan by The Colony-buiteklub in Florida beslis word. Sy word gevolg deur Atthaya Thitikul van Thailand en Xiyu Lin van China, albei op 133 (-9). Suid-Afrika se Ashleigh Buhai is ná rondes van 73 en 72 op 145 in die 64ste posisie. * In Cape St. Francis in die Oos-Kaap loop die 37-jarige Ockie Strydom (133, -11) met een hou voor ná die tweede ronde van die Vodacom Origins of Golf-toernooi. Strydom word gevolg deur Dylan Naidoo (134, -10) met Doug McGuigan van Skotland op 136 (-8) en Hennie O’Kennedy en Keenan Davidse saam op 137 (-7.)